KIRJALLINEN KYSYMYS E-0271/03 esittäjä(t): Salvador Garriga Polledo (PPE-DE) komissiolle. Direktiivin 85/337/ETY soveltaminen.



Virallinen lehti nro 268 E , 07/11/2003 s. 0085 - 0085



KIRJALLINEN KYSYMYS E-0271/03 esittäjä(t): Salvador Garriga Polledo (PPE-DE) komissiolle (6. helmikuuta 2003) Aihe: Direktiivin 85/337/ETY soveltaminen Asturiasin autonomian infrastruktuuri- ja aluepolitiikkalautakunta on ehdottanut AS 25 -maantien uuden osuuden rakentamista Villayónin kuntaan kuuluvan Arbónin kylän kautta. Tien rakentamisella olisi huomattavia negatiivisia vaikutuksia alueeseen ja ympäristöön sekä sosiaalitaloudellisiin seikkoihin. Tien rakentaminen on tarpeen, mutta suhteellisuutta silmällä pitäen, joten vanhan tien kunnostaminen olisi otollisin vaihtoehto. Uuden tien rakentaminen merkitsisi Arbónin laakson jakautumista kahteen osaan ja samalla kylän asemakaavan pirstoutumista. Yksi tämän pirstoutumisen välittömistä seurauksista olisi asukkaiden talouden heikentämiseksi koituva maatilamatkailun vähentyminen. Tämä laakso on loistava esimerkki Asturiasin maaseutualueen organisoinnista, ja se olisi säilytettävä. Ehdotettu uusi tieosuus sijoittuisi asukkaille tärkeälle viljelymaalle, jonka pavuntuotanto on huomattavaa. Tie uhkaisi myös runsasta villieläimistöä laaksossa, jossa kylä sijaitsee. Komissio on 2. huhtikuuta 2002 esitettyyn kirjalliseen kysymykseen E-0884/02(1) 14. toukokuuta 2002 antamassaan vastauksessa myöntänyt, että hanke kuuluu direktiivin 85/337/ETY(2) soveltamisalaan, ja luvannut ottaa yhteyttä toimivaltaisiin viranomaisiin saadakseen tietoja direktiivin mahdollisesta soveltamisesta. Voiko komissio tiedottaa toimista, joihin se on ryhtynyt Asturiasin aluehallituksen suhteen? (1) EYVL C 277 E, 14.11.2002, s. 98. (2) EYVL L 175, 5.7.1985, s. 40. Margot Wallströmin komission puolesta antama vastaus (10. huhtikuuta 2003) Kuten käy ilmi komission vastauksesta parlamentin jäsenen mainitsemaan kirjalliseen kysymykseen E-0884/02(1), komissio on pyytänyt Espanjan viranomaisilta huomioita tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun direktiivin 85/337/ETY(2) soveltamisesta tässä tapauksessa. Espanjan viranomaisilta on saatu vastaus. Komissio on analysoinut vastauksen, johon sisältyy Asturiasin autonomisen alueen asiaan liittyvä raportti. Hanke koskee As-25 -maantien uuden, noin 2,7 kilometrin pituisen osuuden rakentamista Navian ja Villayónin välille Villayóniin kuuluvan Arbónin kylän kautta. Komission analyysistä käy ilmi, että hankkeen ympäristövaikutukset on arvioitu. Ympäristövaikutusten arvioinnista järjestettiin julkinen kuuleminen Asturiasin virallisessa lehdessä (Boletín Oficial del Principado de Asturias, B.O.P.A.) 14. syyskuuta 2001. Asturiasin autonomisen alueen toimivaltainen ympäristöalan elin hyväksyi 18. joulukuuta 2001 lausunnon hankkeen ympäristövaikutusten arviosta. Lausunnossa määrätään korjaustoimenpiteitä ja edellytyksiä ympäristöolosuhteille. Espanjan viranomaiset ilmoittavat, että kolmea linjausvaihtoehtoa on tutkittu. Espanjan viranomaiset huomauttavat, ettei hanke vaikuta mihinkään Natura 2000 -verkkoon liitettäväksi ehdotettuun alueeseen. Edellä esitetyn perusteella komissiolla ei ole voi päätellä, että tässä tapauksessa olisi rikottu yhteisön ympäristölainsäädäntöä. (1) EYVL C 277 E, 14.11.2002. (2) EYVL L 175, 5.7.1985.